text: Calendari laboral 2018: ple de possibles ponts però sense aqüeducte al desembre
  Un any més, no hi ha acord per moure els festius del calendari laboral a dilluns o divendres, com reclama fa temps la patronal
  Redacció 30/12/2017 - 18.00 Actualitzat 31/12/2017 - 17.53
  El calendari laboral del 2018 inclou 15 dies de festa, dos dels quals els escullen els ajuntaments. La majoria de festius cauen de dimarts a dijous i dos són en dissabte. Al desembre no hi haurà macropont.
  El calendari, aprovat pel govern i els agents socials, inclou els típics dies de Nadal, Setmana Santa, el pont de la Puríssima, el 15 d'agost, l'Onze de Setembre i, també, el 12 d'octubre, Dia de la Hispanitat.
  La Setmana Santa arribarà més aviat que aquest any, just a finals de març. Aquest és el llistat dels 13 dies que ha pactat la Generalitat:
  - 1 de gener: dilluns
  - 6 de gener: dissabte
  - Divendres Sant: 30 de març
  - Dilluns de Pasqua: 2 d'abril
  - 1 de maig: dimarts
  - 15 d'agost: dimecres
  - 11 de setembre: dimarts
  - 12 d'octubre: divendres
  - 1 de novembre: dijous
  - 6 de desembre: dijous
  - 8 de desembre: dissabte
  - 25 de desembre: dimarts
  - 26 de desembre: dimecres
  A aquestes dates, els ajuntaments podran proposar afegir dues festes locals, retribuïdes i no recuperables.
  Sant Joan no apareix al calendari perquè cau en diumenge. Sant Jordi, que tradicionalment no és festiu, cau en dilluns.
  Com es pot veure al llistat, la majoria de festius són en dimarts (3), dimecres (2) i dijous (2). Per tant, no hi ha hagut acord per moure els festius intrasetmanals a dilluns o divendres, com reclama fa temps la patronal.